Getal maselsgevalle ‘styg daagliks’(Foto iStock) Die getal maselsgevalle wat in Suid-Afrika aangemeld word, styg daagliks. Dit blyk ook dat die siekte vinniger begin versprei. Só sê die Nasionale Instituut vir Oordraagbare siektes (Nios). Altesaam 318 gevalle is in die afgelope drie maande in al nege provinsies aangeteken, waarvan amper die helfte (149) net in Desember. Die uitbreking is egter steeds tot net vyf provinsies beperk. Limpopo het steeds die meeste gevalle aangemeld (131), gevolg deur Noordwes (80) en Mpumalanga (69). In Gauteng is 14 gevalle tot einde Desember aangeteken en in die Vrystaat 11. Slegs een voorval is sedert Oktober in die Oos-Kaap aangeteken, drie in die Noord-Kaap, vier in die Wes-Kaap en vyf in KwaZulu-Natal. ŉ Uitbreking van masels is op 11 Oktober in Limpopo aangekondig, wat later na Mpumalanga en die res van die provinsies versprei het. Volgens Nios het die koers waarteen mense positief toets vir die virus van minder as 10% in Oktober tot meer as 20% in die laaste weke van verlede jaar toegeneem. In die meeste gevalle (42%) is die pasiënte tussen vyf en nege jaar oud. Amper ŉ derde (30%) is tussen een en vier jaar oud en 15% is tussen 10 en 14 jaar oud. In 41% van die gevalle waar ŉ pasiënt positief getoets het vir masels, is die toets in ŉ hospitaal uitgevoer. “Hoewel dit nie beteken dat al hierdie pasiënte siek genoeg was om opgeneem te word nie, gee dit tog ŉ aanduiding van die erns van hul simptome, naamlik dat pasiënte by tersiêre mediese fasiliteite om hulp aangeklop het,” sê Nios.